ኢዜማ የምርጫ ዝግጅቱን ማጠናቀቁን አስታወቀ
በጋዜጣው ሪፖርተር አዲስ አበባ፦ የኢትዮጵያ ዜጎች ለማኅበራዊ ፍትህ (ኢዜማ) የ6ኛው ሀገራዊ ምርጫ ሲያካሂድ የነበረውን የምርጫ ዝግጅት ማጠናቀቁን አስታወቀ።ፓርቲው ለዝግጅት ክፍሉ ትናንት በላከው መግለጫ እንዳስታወቀው፣ ምርጫ ቦርድ የምርጫ የጊዜ ሰሌዳ ይፋ መደረጉን ተከትሎ ምርጫው ላይ በንቃት ለመሳተፍ እና ምርጫው ሰላማዊ፣ ነፃ እና ፍትሃዊ ሆኖ እንዲጠናቀቅ ሲያደርግ የነበራቸውን ዝግጅቶች አጠናቆ ወደትግበራ እየገባ ነው። ለምርጫው ሲያደርግባቸው ከቆየባቸው ዝግጅ ቶች መካከል አባላት እና ደጋፊዎች በምርጫ እንቅስቃሴ ወቅት ሊመሩበት የሚገባ የምርጫ ሥነ-ምግባር መመሪያ ይፋ መሆኑን አመልክቷል። ይህ መመሪያ ቀጣዩ ምርጫ ለሀገራችን ሰላም እና መረጋጋት እንዲሁም ለዴሞክራሲያዊ ሥርዓት ግንባታ ያለውን ፋይዳ ከግምት በማስገባት የተዘጋጀ መሆኑን ያመለከተው መግለጫው፣ መመሪያው ለአባላት እና ደጋፊዎች ታትሞ እንደሚሰራጭ አስታውቋል፡፡ በመመሪያው ዙሪያ ሥልጠናም እንደሚሰጥ ጠቁሟል።ሌላው ዝግጅት ሲደረግበት የቆየው ተግባር የዕጩ ምልመላ ሲሆን፣ ኢዜማን በቀጣዩ ምርጫ ለሕዝብ ተወካዮች ምክር ቤት እና ለክልል ምክር ቤቶች የሚወዳደሩት ዕጩዎች ከዛሬ ጥር 1 ጀምሮ መታወቅ ይጀምራሉ ብሏል። ኢዜማን ወክለው ለሕዝብ ተወካዮች ምክር ቤት እና ለክልል ምክር ቤቶች የሚወዳደሩ ሰዎችን ከአባላት መካከል በተቀመጠው መስፈርት እና ለምርጫ ወረዳው ጠቅላላ ጉባዔ በሚያቀርቡት ንግግር መሰረት የሚለዩበት ሥነ ሥርዓት በየምርጫ ወረዳዎቹ ከዛሬ ጥር 1 ቀን 2013 ዓ.ም ጀምሮ እንደሚደረግም ጠቁሟል። ይህ ሥነ ሥርዓት የኢትዮጵያ ብሔራዊ ምርጫ ቦርድ ባስቀመጠው ሰሌዳ መሰረት የካቲት 8 ቀን 2013 ዓ.ም ለሚጀመረው የዕጩዎች ምዝገባ አስቀድሞ የዕጩዎችን ዝርዝር አውቀን እንድንጠብቅ የሚያስችል ነውም ብሏል።ከሚቀጥለው ሳምንት ጀምሮ ወርሃዊ ቋሚ ጋዜጣዊ መግለጫ የሚሰጥበት መርሃ ግብር የሚያዘጋጅ መሆኑን ያስታወቀው መግለጫው፣ በየወሩ በቋሚ ቀን፣ ሰዓት እና ቦታ በሚሰጠው ጋዜጣዊ መግለጫ የኢዜማ ሕዝብ ግንኙነት እና የሚመለከታቸው ክፍሎች ከሚያደርጉት ገለፃ በተጨማሪ ጋዜጠኞች በሀገራችን እና በኢዜማ ጉዳይ ላይ እንዲብራሩላቸው የሚፈልጉ ጉዳዮች ላይ ጥያቄ ማንሳት እንደሚችል ገልጿል።ሰኞ ጥር 3 ቀን 2013 ዓ.ም ጋዜጣዊ መግለጫው የሚሰጥበት ቀን፣ ሰዓት እና ቦታ ይፋ እንደሚያደርግም አስታውቋል።